U moet in die volgende maande die allerbelangrike besluit neem oor die Hoërskool waar u u kind moet inskryf vir sy/haar Hoërskoolloopbaan. U moet verskeie faktore in ag neem, soos: Die Kurrikulum van die skool, Buitemuurse Aktiwiteite, Afstand van u huis en dalk die daaglikse roete wat u sal moet ry om hom/haar op en af te laai.
U moet egter ook die volgende vrae vir u self afvra: Gaan my kind gelukkig wees in die Hoërskool waar ons hom/haar wil inskryf ? Gaan my kind vinnig tuis voel en deel raak van sy nuwe skool of gaan hy weg raak in die massa ? Gaan my kind na 5 jaar die “groot wêreld“ kan instap as ‘n goed gebalanseerde jong man/vrou ?
Sannies is ŉ skool met ŉ ryke tradisie en ŉ trotse geskiedenis. Die impak wat oudleerlinge in Bloemfontein, die Vrystaat, Suid-Afrika en selfs die wêreld gemaak het, is onmeetbaar groot. Ek het die afgelope tyd diep onder die indruk gekom van die geweldige groot groep leerders, oudleerders, ouers en oudouers wat ŉ besondere liefde vir ons skool het. Dit maak my baie opgewonde oor die toekoms.
Enige ouer of persoon wat dit oorweeg om sy kind in Hoërskool Sand du Plessis te plaas is ook welkom om my by die skool te kom spreek. My deur staan oop vir u!